[Omnibus] presentes litteras inspecturis, fratres Johannes, Sancti Eutropii Xanctonensis, Hugo, de Boutevilla, Guido, de Coguleto, Guillermo (sic), de Castellario, Philippus, de Auneto et Stephanus, de Bornac ordinis Cluniacensis et Sancti Benedicti prioratuum priores, salutem in Domino. Noveritis quod Petrus Baconi, Johannes Gerverii, Geraudus Boni, Guillermus Munerii, Guillotus Aguzac, Petrus Sutor, Jordanus Guichez, Petrus Gadiot, Johannes Camusau, Guillermus Blanchardi, Hemericus Sarpou, Johannes Constantini, Guillermus de Fonte, Johannes Taillandier, Petrus Balotini, Stephanus Villani, Johannes Saglier (?), Geraudus Poucheti, Yterius de Piro, Johannes Baloti, Bernardus Mananci, Jordanus, gener dicte La Bonelle, Arnaudus Brunau, Petrus Bruni, Petrus Ticerii, Bernardus Faber, Nicolaus Fabri, Petrus Constantini, Laurencius Franscisci, Petrus Samiaudi, Johannes Puet... dictus li Merciers, Guillermus Iterii, Haymericus de Fonte Reginaldi, Johannes Broudelli, Bertholomeus de la Tillere, Ylaria la Chauvete, Petronilla la Foucaude, Alaydis la Migote ... dicta li Memine, Johanna la Boudiere, Jordana la Migue, et .. dicta la Thomasse, ceterique homines et persone ville de Castellario, Angolminsis diocesis, coram reverendo patre domino Bertrando, Dei gratia abbate Cluniacensi, in jure constituti, nobis presentibus et pluribus aliis religiosis et secularibus infrascriptis, requisiti fuerunt per dictum reverendum patrem quod procurationem sibi solverent et redderent que Cluniacensibus abbatibus in singulis suis apud Ca[stellarium] adventibus prestari et solvi consuevit. Qui homines predicti pro se et aliis habitatoribus ville de Castellario predicte, responderunt prima facie se tantummodo teneri ad prestationem procurationis hujusmodi in dicti reverendi patris et quorumlibet abbatum Cluniacensium novitate. Requisiti ulterius ab eodem reverendo patre ut per juramentum suum super eadem procuratione et modo prestationis ejusdem dicerent veritatem, iidem homines recognoverunt et fuerunt confessi, confitentur et etiam recognoscunt se teneri et teneri debere ad dicte procurationis prestationem integram prima die qua dictum reverendum patrem aut quoscunque abbates Cluniacenses, non solum in eorum novitatibus, verum etiam quandocunque et quocienscunque, semel tamen in anno, contingit eosdem abbates ad domum suam de Castellario declinare. Dicebant tamen dicti homines quod ad contributionem procurationis hujusmodi faciendam in secundo et tercio adventu et deinceps, forinseci homines dicte domus de Castellario una cum eis tenentur, supplicando reverendo patri domino abbati predicto, ut dictos forinsecos ad contributionem procurationis hujusmodi induceret, eosque ad id compelleret, si ad contributionem hujus procurationis reperiantur teneri. Acta fuerunt omnia supradicta nobis et magistro Martino phisico, Guidone Lorgeul, Hugone de Mars, Regnaudo de Gillans, monachis, capellanis dicti domini abbatis; Helya, curato parrochialis ecclesie de Castellario; domino Gelino de la Vieuz, milite; magistro Durando de Marcigniaco et Guillelmo de Lingonis, clericis, ac Hugone de Cortevais, domicello, et pluribus aliis tunc presentibus vocatis ad hoc specialiter et rogatis. In quorum testimonium, ad perpetuam firmitatem, nos priores predicti, ad instanciam et requisitionem dicti reverendi patris et hominum predictorum, sigilla nostra presentibus litteris duximus apponenda. Datum apud Castellarium, die jovis ante festum Nativitatis beati Johannis Baptiste, anno Domini millesimo ducentesimo nonagesimo septimo. (Trace de six sceaux.)